Először 17 évesen kvalifikálta magát a 2001-es női sakkvilágbajnokságra, ahol rögtön a döntőig jutott. A kieséses rendszerű versenyen legyőzte az amerikai Jennifer Shahadét, majd Ázsia bajnokát, a vietnámi–magyar kettős állampolgár Hoang Thanh Trangot, a már világbajnoki döntőt is játszott orosz Alisza Galljamovát. A negyeddöntőben a 6. kiemelt moldáv Almira Skripchenko volt az ellenfele, az elődöntőben a később, 2006-ban világbajnokságot nyerő Hszü Jü-hua ellen is nyerni tudott. Csak a kínai Csu Csen tudta megállítani győzelmi sorozatát, akitől a döntőben rájátszás után 5–3 arányban kikapott, így ezúttal még nem sikerült megszereznie a világbajnoki címet.